
Bydd y cwricwlwm newydd, sydd ar y gorwel i addysg yng Nghymru erbyn hyn; yn rhoi mwy o bwyslais ar yr hyn a elwir yn gyfrifoldebau trawsgwricwlaidd fel prif bwynt i bob peth a gwnaed yn yr ysgol. Argymhellwyd gan Lywodraeth Cymru (2019a) a Donaldson (2015) bod angen darparu mwy o gyfleoedd i athrawon archwilio’r hyn sy’n fanteisiol mewn addysg ar hyn o bryd, ynghyd â rhoi mwy o bwyslais ar effaith lles ar berfformiad, yn ogystal â llais y plentyn a’r angen i’r cyfrifoldebau trawsgwricwlaidd i fod yn angor i’r meysydd dysgu i gyd. Wedi dweud hyn, cydnabyddir bod y cynigion yn “radical a phellgyrhaeddol” (Donaldson, 2015, t. 1), ac felly gwelir nid newidiad dros nos fydd y argymhellion hyn; ond yn hytrach yn broses fydd â’i fuddion a’i heriau. 
Diffinnir y term ‘cyfrifoldebau trawsgwricwlaidd’ gan Lywodraeth Cymru (2019b), fel y meysydd yn y cwricwlwm drafft fydd yn ganolog i addysg yng Nghymru. Nodir ganddynt mai’r cyfrifoldebau hollbwysig dan sylw yw llythrennedd, rhifedd a chymhwysedd digidol; a phwysleisir yn gyson eu bod yn gyfrifoldebau hanfodol i gydblethu i mewn i’r gwahanol feysydd dysgu a phrofiad (MDaPh). Ymddengys nad ydynt yn deillio’n bell oddi wrth sylfaeni’r cysyniad o ‘addysgu’n drawsgwricwlaidd’ a ddatgelir gan Barnes (2015), gan eu bod yn rhannu’r syniad bod rhaid cydblethu’r gwahanol feysydd i dargedu’r newidiadau cyson mewn byd addysg, yn ogystal ag ansicrwydd y dyfodol. Cydnabyddir felly bod y cyfrifoldebau trawsgwricwlaidd yn gyfredol ac yn berthnasol i addysg yng Nghymru heddiw, oherwydd mae'n rhaid ystyried y tri ohonynt yn drylwyr wrth ymdrin ag unrhyw agwedd o’r cwricwlwm newydd sydd i ddod; gan fod rhaid maethu ac addysgu’r sgiliau sylfaenol i blant fydd yn hanfod i bopeth a gwnaed. Pwysleisir y pwysigrwydd ymhellach gan Donaldson (2015) a Llywodraeth Cymru (2019c) wrth argymell ei fod yn bwysig cwrdd â’r disgwyliadau ar gyfer y tri chyfrifoldeb trawsgwricwlaidd wrth ymdrîn â’r MDaPh; i’r pwrpas o ddatblygu sgiliau pwysig tu allan i bynciau sydd â ffocws penodol ar fathemateg, iaith neu dechnoleg gwybodaeth. Dengys hyn felly bod llythrennedd, rhifedd a chymhwysedd digidol yn sgiliau craidd i’r cwricwlwm newydd, gan fod modd cysylltu’r tri ohonynt i unrhyw thema er mwyn datblygu sgiliau sylfaenol ymhellach.
Yn ogystal, sylwyd bod un MDaPh yn cwmpasu ‘mathemateg a rhifedd’ yn y cwricwlwm drafft, lle mae maes arall yn canolbwyntio ar ‘ieithoedd, llythrennedd a chyfathrebu’. Gellir tybio bod hyn yn elfen bwysig i’w hystyried wrth ddynodi pwysigrwydd y cyfrifoldebau trawsgwricwlaidd felly; gan fod Llywodraeth Cymru (2019a) yn nodi bod penawdau’r MDaPh wedi’i gynllunio i’r pwrpas o ddal hanfod y prif gysyniadau sydd i’w weld mewn dysgu sylfaenol. Rhoddir rhywfaint o statws i’r cyfrifoldebau trawsgwricwlaidd felly, trwy gyfuno eu canllawiau â chanllawiau meysydd ystyrir i fod yn bynciau craidd yn y cwricwlwm presennol. Pwysleisia hyn mai’r ffordd ymlaen wrth ystyried bod y cyfrifoldebau’n drawsgwricwlaidd yw eu hintegreiddio i mewn i’r meysydd dysgu amrywiol fel cysylltiadau rhwng pynciau yn hytrach na ‘gwersi’ unigol, fel noda Cooper (2009) a Dewey (1902). Bwriedir targedu’r weledigaeth hynny drwy gyflwyno’r cwricwlwm newydd.
Dadleuir ni fydd modd addysgu’n effeithiol heb ddigon o wybodaeth pwnc am yr hyn yr ydych yn addysgu. Cydnabyddir Grigg (2010) bod angen dealltwriaeth dda o wybodaeth pwnc i’r pwrpas o weithredu strategaethau cenedlaethol mewn llythrennedd a rhifedd yn llwyddiannus. Hynny yw, mae’n bwysig medru rhannu dealltwriaeth o’r pwnc gyda’r plant i gyfoethogi eu dealltwriaeth o’r byd o’u cwmpas; sydd yn cysylltu â phedwar diben Donaldson (2015) wrth ystyried bod angen i blant gadael yr ysgol â sgiliau llythrennedd, rhifedd a chymhwysedd digidol wedi’i wreiddio ynddynt; i’r pwrpas o fedru cychwyn ar daith eu hun yn y byd. Y cyfrifoldebau trawsgwricwlaidd hyn fydd yn caniatáu iddynt fod yn fwy medrus yn eu bywydau, gan sicrhau bod plant y dyfodol yn anelu am y sêr heb amheuaeth.
Ond, un cyfyngiad pryderus sydd i’w weld mewn ysgolion yw bod nifer o athrawon yn teimlo bod diffyg ymwybyddiaeth o wybodaeth pwnc cadarn ganddynt wrth addysgu eu plant. Cytunwyd gan Haylock (2010) ac Estyn (2009) bod diffyg hyder i’w weld mewn athrawon wrth ymdrin â chysyniadau mathemategol yn benodol. Golyga hyn nad yw athrawon yn teimlo bod yr arfau ganddynt i sefydlu’r sgiliau sydd angen ar blant i ffynnu yn eu bywydau. Dadleuir felly bydd athrawon sydd methu ymdopi â sefydlu sgiliau craidd mewn pwnc penodol yn trafferthu yn fwy wrth sefydlu’r cyfrifoldebau trawsgwricwlaidd. Cefnogwyd hyn gan Marina, et al. (2019) lle amlinellwyd nad oedd athrawon yn ymdopi’n dda gyda’u gwybodaeth pwnc wrth ystyried argymhellion cymhwysedd digidol. Os nad yw athrawon yn deall goblygiadau’r cyfrifoldebau trawsgwricwlaidd, ac yn arddangos hyder ac awydd i ddatblygu eu sgiliau personol; ni fydd plant yn buddio o ddatblygiad holistig y cwricwlwm newydd. Yn nhermau datblygiad cymhwysedd digidol, ystyriwyd gan Jonathan, et al. (2011) a Simpson & Tonyn (2011) bod y sgiliau fyddai’n deillio o’r cwricwlwm yn hanfodol i addasiadau technolegol y byd modern, wrth ystyried bod technoleg yn cael ei gymryd yn ganiataol wedi’i gymharu i sgiliau llythrennedd a rhifedd. O ganlyniad, gwelir ei fod yn hollbwysig i sicrhau nad yw gwybodaeth pwnc athrawon o’r cyfrifoldebau trawsgwricwlaidd yn disgyn tu nôl i’r disgwyliadau cwricwlaidd, er mwyn osgoi rhoi mwy o bwyslais ar un o flaen y llall.
Cydnabyddir gan Grigg (2010) a Bearne, et al (2003) nad yw pob athro neu athrawes ragorol yn gwybod popeth, a'i fod yn afrealistig i ddisgwyl bod hyn yn eu gwneud yn athrawon gwell. Awgryma hyn ni fydd rhaid i athrawon fod yn hyderus ym mhob peth maent yn eu dysgu, dim ond eu bod yn medru darparu rhywfaint o ddealltwriaeth gadarn o’r maes i’w plant. Gwelir hyn yn fuddiant i athrawon wth addysgu’r cyfrifoldebau trawsgwricwlaidd, oherwydd bydd modd iddynt gyfuno’u gwybodaeth pwnc gwannach â gwybodaeth pwnc cyfarwydd i ddarparu cyfleoedd hanfodol i’r plant i ddatblygu eu sgiliau mewn dau faes ar yr un pryd. Gwnaethpwyd hyn yn ystod cyfnod profiad addysgu proffesiynol (PAP) lle gofynnwyd i blant y cyfnod sylfaen ddefnyddio J2Code, meddalwedd anghyfarwydd i’r athrawes, i ddatblygu eu dealltwriaeth o gyfeiriadau gwahanol; lle'r oedd gan yr athrawes well gwybodaeth pwnc. Mantais fawr deilliwyd oddi wrth hyn oedd derbyn cyfle i wella gwybodaeth pwnc drwy arsylwi ar y plant yn gweithio. Dadleua Askew (2012) a Goswami & Bryant (2010) bod plant ifanc yn medru meddwl mewn ffyrdd amrywiol cystal ag unrhyw oedolyn wrth ymdrin â chysyniadau mathemategol. Awgrymwyd felly bod plant â’r gallu i ddatblygu gwybodaeth pwnc ei hun, yn gymharol i’r hyn gall athrawon eu gwneud; ac felly nid yw’n amhosib dweud bod athrawon yn medru dysgu ambell beth oddi wrth eu plant. Ar y llaw arall, dadleuir bod modd cymhwyso’r meddylfryd yma ledled y cyfrifoldebau trawsgwricwlaidd, ac nid mathemateg yn unig; yn ogystal â’r cwricwlwm ehangach, boed yn datblygu sgil llythrennedd neu sgil yn y dyniaethau. Casglir felly bod modd i blant fod yn sbardun i wybodaeth pwnc athrawon, wrth iddynt ymchwilio i gysyniadau newydd yn annibynnol.
Mantais arall sydd i’w weld yw targedir sgiliau megis rhagweld sut fydd cyfarwyddiadau yn arwain at ganlyniad penodol yn y fframwaith cymhwysedd digidol a chyhoeddwyd gan Lywodraeth Cymru (2016); a dealltwriaeth o gyfeiriadau wrth ystyried y fframwaith llythrennedd a rhifedd a chyhoeddwyd gan Lywodraeth Cymru (2013), yn ystod y wers. Dengys rhyngweithiad uniongyrchol â’r cyfrifoldebau trawsgwricwlaidd i’r pwrpas o ehangu sgiliau sylfaenol y plant felly; yn ogystal â thargedu cryfderau a gwendidau personol yr athrawes, i’r holl-bwrpas o wella gwybodaeth pwnc nad oedd yn gryf ei natur. Buddiant mawr hyn yw llwyddir darparu profiadau gwerthfawr, trawsgwricwlaidd yn ystod y wers at bwrpas oedd yn fanteisiol i’r plant a’r athrawes dan sylw ar y cyd. Nodwyd pwysigrwydd darparu’r profiadau trawsgwricwlaidd ar hyd y cwricwlwm gan Lywodraeth Cymru (2015a), Barnes (2015) a Morrison (2018); i’r pwrpas o ganiatáu i blant creu cysylltiadau rhwng y meysydd dysgu a datblygu sgiliau sylfaenol i fywyd pob dydd. Dengys y gefnogaeth hon bod y cysyniad o addysgu’n drawsgwricwlaidd wedi’i hoelio’n gadarn i’r cwricwlwm ar hyd y blynyddoedd, a gellir tybio ei fod yn gysyniad sy’n gweithio i ehangu sgiliau’r plant yn gyson; heb orfod eu targedu at un pwnc yn benodol.
Fodd bynnag, cydnabyddir ei fydd hi’n heriol i gael athrawon mwy profiadol, sydd wedi bod yn addysgu yn y sector addysg dros gyfnod hir; i newid eu meddylfryd o addysgu pynciau penodol i gwricwlwm fydd yn gofyn iddynt dargedu’r cyfrifoldebau trawsgwricwlaidd yn graidd i gwricwlwm mwy rhydd ei natur. Amlygwyd gan Bullough, et al. (1991) a Hargreaves (2005) bod athrawon henach yn fwy abl i arddangos dealltwriaeth a gwybodaeth, aeddfedrwydd a phrofiadau i’r proffesiwn; gan eu bod yn debygol maent wedi profi bywyd mewn swydd arall neu fel rhiant i gefnogi eu hadlewyrchiad ar fywyd. Ond, cydnabyddir gyda hyn maent wedi caledu yn eu gweledigaeth o addysg a gwybodaeth; a fydd yn amharu ar eu medrau i addasu gyda’r cwricwlwm i dargedu cymdeithas y byd modern. Golyga hyn na fydd plant yn derbyn y cyfleoedd angenrheidiol i ddatblygu yn ddysgwyr uchelgeisiol, gwybodus a hyderus fel amlinella Donaldson (2015) yn ei bedwar diben am fwriad dyfodol plant Cymru. Pryderir os nad yw athrawon presennol yn hapus i ddatblygu dealltwriaeth newydd i addasu eu haddysgeg, bydd addysg yng Nghymru yn sefydlu plant i fethu mewn bywyd; ac felly bydd difreintedd o hyd yn broblem am flynyddoedd maith.
Wedi dweud hyn, buddiant mawr fydd yn deillio oddi wrth bryderon athrawon mwy profiadol yw fydd mwy o alw gan ysgolion ar sgiliau a dealltwriaeth athrawon newydd gymhwyso o’r cyfrifoldebau trawsgwricwlaidd. Awgryma Hargreaves (2005) bod athrawon o’r genhedlaeth newydd ar y pryd yn fwy hyblyg ac yn addasadwy i syniadau’r cwricwlwm newydd; a chanfu wrth athrawon hŷn bod agwedd o frwdfrydedd gan yr athrawon newydd dan sylw. Dadleuir bod gan athrawon newydd gymhwyso heddiw'r un weledigaeth o fod yn barod i newid, ac felly maent yn fwy tebygol o addasu yn haws i newidiadau ar draws y cwricwlwm. Golyga hyn fydd cyfleoedd da gan athrawon y genhedlaeth nesaf i gael swyddi mewn ysgolion, oherwydd nhw sydd yn derbyn y wybodaeth fwyaf diweddar yn y maes. 
Fodd bynnag, un cyfyngiad sydd yn dod i’r amlwg wrth ystyried hyn yw’r ffaith bod athrawon ifanc yn trafferthu i wahaniaethu eu hun mewn maes cystadleuol. Dengys Sikes, et al. (1985) a Hargreaves (2005) ymwybyddiaeth bod athrawon ifanc yn wynebu sawl sialens yn y maes addysg, gan gynnwys ei weld yn anodd diffinio’u hun fel athrawon ac fel pobl ymysg staff a disgyblion yn eu plith. Adlewyrchwyd y cysyniad hwn ar brofiadau PAP, lle teimlwyd gan rai nad oes rhyddid gan fyfyriwr i arbrofi gyda chysyniadau newydd wrth iddynt fynd allan i’r ysgolion. Golyga hyn nad oes o hyd cyfleoedd cyfartal gan fyfyrwyr heb eu cymhwyso i adnabod eu sgiliau personol yn erbyn y cwricwlwm newydd, na chwaith cyfleu eu syniadau a gwybodaeth pwnc i’w cydweithwyr a’u myfyrwyr. Casglir felly bod angen darparu’r cyfleoedd i athrawon iau i ymfalchïo yn yr hyn maent yn ei wybod, a chreu eu marc ym maes addysg gyda’u dealltwriaeth gadarn o’r cyfrifoldebau trawsgwricwlaidd.
Noda Estyn (2016-2017) bod effaith difreintedd a thlodi ar gyrhaeddiad addysgol wedi bod yn sylweddol dros gyfnod o saith mlynedd. Cydnabuwyd hyn ymhellach gan Lywodraeth Cymru (2013) lle amlygwyd bod rhai ysgolion yn darparu i blant sy’n dod o ardaloedd difreintiedig iawn, lle fydd y plant yn gwneud cynnydd ar lefelau a chyflymdra gwahanol. O ganlyniad, gwnaethpwyd yn flaenoriaeth genedlaethol i leihau effaith difreintedd ar gyraeddiadau addysgol a datblygiad sgiliau craidd y plant. Pwysleisia ChildFund International (diddyddiad), Egan (2013),  ac Estyn (2011) bod plant sy’n byw mewn tlodi yng Nghymru a thu hwnt yn methu i ddatblygu eu sgiliau llythrennedd a rhifedd yn ddigonol i hyrwyddo eu gyrfaoedd; ac felly nid ydynt yn cyrraedd eu llawn botensial i ffynnu yn y gymdeithas. Ystyrir difreintedd yn gyfyngiad mawr felly wrth ystyried y cyfrifoldebau trawsgwricwlaidd, gan fod pryderon tu hwnt i’r dosbarth medru effeithio ar ffocws a chyrhaeddiad y plentyn yn y dosbarth; ac o ganlyniad ni fyddent yn datblygu’r sgiliau angenrheidiol i fynd ymhellach yn y byd gwaith. 
Fodd bynnag, cydnabyddir bod ysgolion a llywodraethwyr ynghyd wedi ymdrechu yn gyson i ymateb i bryderon tlodi. Cynlluniwyd y fframwaith llythrennedd a rhifedd (FfLlRh) a’r fframwaith cymhwysedd digidol i’r holl-bwrpas o ddarparu’r sgiliau angerddol i blant medru defnyddio i fachu’r swyddi da, neu i greu swyddi newydd nad sydd wedi’u hystyried eto. Er cydnabyddir bod pwysigrwydd mawr i symudiadau blaenorol o ran llythrennedd, rhifedd a chymhwysedd digidol yn y cwricwlwm; amlinellwyd gan Lywodraeth Cymru (2015b), Furlong (2015) a Tabberer (2013) bod angen gwneud mwy i ddatblygu’r cyfrifoldebau trawsgwricwlaidd fel hanfod i’r cwricwlwm. Buddiant mawr hyn fyddai rhoi’r arfau i blant i gwmpasu gwerthoedd ystyrlon fydd yn help llaw iddynt wrth fynd allan i’r byd gwaith cystadleuol. Bwriedir bydd hyn yn talu ar ei ganfed wrth ystyried bydd mwy o bobl ifanc yn medru cyflawni yn uwch na’r disgwyl, gan roi’r rhyddid iddynt osgoi dilyn llwybr hir tlodi.
Gwelwyd plant cyfnod sylfaen (CS) yn mwynhau ar gyfnod PAP wrth ymdrîn â rhifedd a llythrennedd mewn modd creadigol wrth chwarae rôl mewn siop. Gofynnwyd i’r plant ymdrîn â rhoi arian wrth brynu eitemau hyd at 20c, yn ogystal â derbyn newid hyd at 10c; a gwnaethpwyd hyn yn ôl amlinelliad sgiliau’r FfLlRh a gyhoeddwyd gan Lywodraeth Cymru (2013). Bu hyn yn brofiad rhifyddol pwysig i’r plant oherwydd defnyddiwyd eu gwybodaeth am sail resymegol i gydnabod darnau arian a’u gwerth, sef y sgiliau fydd angen arnynt i ddefnyddio sylfaen ni ellir byw hebddi mewn byd cystadleuol. Cefnoga Donaldson (2015) y farn bod sail resymegol yn sgil hollbwysig, gan ei fod yn cynnwys profiadau a fydd yn sylfaen i ddatblygu sgiliau ‘rhifedd ariannol cyffredinol’ trwy eu cymhwyso i sefyllfaoedd byddent yn debygol o brofi yn ystod eu bywydau.
Sylwir bod agweddau’r profiadau uniongyrchol yn bwysig iawn wrth ystyried bod y cyfrifoldebau trawsgwricwlaidd yn paratoi plant i fynd allan i’r byd gwaith; a nodwyd gan Kashefpakdel, et al. (2019) bod angen helpu plant i weld cysylltiadau rhwng addysg, y byd gwaith a ffordd o fyw. Cefnogwyd hyn gan Browne (2001), sy’n amlinellu bod plant yn datblygu sgiliau llythrennedd yn gysylltiedig â phrofiad a dealltwriaeth o’r byd o’u cwmpas. Casglir felly bod rhaid caniatáu i blant creu cysylltiadau rhwng y cyfrifoldebau trawsgwricwlaidd, y cwricwlwm ehangach a phrofiadau er mwyn sefydlu pwrpas i’r addysg. Gobeithir byddai gwerthfawrogiad plant o’u haddysg yn cynyddu o ganlyniad, gan olygu bydd gan blant mwy o ddiddordeb yn yr hyn maent yn dysgu; ac yn sgìl hynny bydd mwy o blant yn cynyddu eu sgiliau i ffoi rhag diweithdra a thlodi.
I grynhoi felly, gwelir fod yna sawl buddiant a chyfyngiad i gyflwyniad y cyfrifoldebau trawsgwricwlaidd yn y cwricwlwm newydd ar gyfer 2022; a gellir casglu bod sawl elfen i ystyried wrth gynllunio i gyflwyno’r sgiliau i blant ar draws y MDaPh mor esmwyth ag sy’n bosib. Yn sgìl hyn, gellir cyflwyno rhai awgrymiadau ar sut i leihau effaith rhai o’r cyfyngiadau amlinellwyd. Awgrymir ni ddylid cymhlethu addysg y plant trwy gynllunio’n ormodol ar gyfer gwersi fel un ffordd ymlaen. Dengys ymchwil bod datblygiad sgiliau yn fwy dylanwadol os yw dau neu dair elfen drawsgwricwlaidd yn cael eu targedu ar y tro, fel noda Barnes & Shirley (2007) a Jacobs (2004). Gwelir felly bod mantais i ffocysu ar nifer cyfyng o’r MDaPh wrth gyfuno’r cyfrifoldebau trawsgwricwlaidd, gan fod ffocws penodol yn caniatáu i blant ac athrawon fod yn fwy ymwybodol o’u datblygiad eu hun. Casglir felly dylid cynllunio’n bwrpasol gan sicrhau bod pwrpas i gyfuniad y cyfrifoldeb trawsgwricwlaidd. 
Cydnabyddwyd hefyd dylid manteisio ar gyfleoedd i ddatblygu gwybodaeth pwnc athrawon yn sgìl y goblygiadau nodwyd ynglŷn a phryderon diffyg hyder athrawon yn eu gwybodaeth pwnc. Amlinellwyd gan Moon & Murphy (1999) a Skilbeck (1990) bod angen cynorthwyo athrawon i’r pwrpas o weld newid yn eu dosbarthiadau, a nodir bod angen darparu hyfforddiant iddynt gael datblygu a gwella eu sgiliau’n gyson. Ond cydnabyddwyd hefyd nad yw’r adnoddau o hyd ar gael i ariannu’r cymorth a’r hyfforddiant. Gellir tybio nad yw rhai ysgolion yn medru fforddio’r adnoddau i ddarparu’r un cyfleoedd i’w plant ehangu eu sgiliau yn y cyfrifoldebau trawsgwricwlaidd. Casglir felly dylid sicrhau bod ysgolion yn bachu ar bob cyfle i ddiweddaru eu gwybodaeth pwnc, boed yn chwilio am gyrsiau rhad ac yn ddim neu derbyn arian o grantiau’r Llywodraeth. Ystyrir ymchwilio i’r cyfrifoldebau trawsgwricwlaidd fel targed personol i ddatblygu gwybodaeth pwnc dyfnach. Gwnaed hyn yn unol â disgwyliadau’r safonau proffesiynol newydd amlygwyd gan Lywodraeth Cymru (2019); sy’n gofyn bod athrawon yn dangos dealltwriaeth gynyddol o addysgeg a chynllunio. Bwriedir datblygu mwy o hyder fel athrawes trwy gynnal ymchwil yn annibynnol, ac i ddangos awydd cadarnhaol tuag at ddatblygiadau’r cwricwlwm.

